Izvor: Hrvoje Jelavic/PIXSELL

Šibenski biskup Tomislav Rogić, predvodeći u srijedu na blagdan Velike Gospe središnje misno slavlje u marijanskom svetištu u Vrpolju, poručio je kako je "jedan od većih čovjekovih problema zagledanost u zemlju i zemaljsko" te da su napast današnjeg vremena brzina i ritam života koji melje kao i da se sve gleda kroz trenutni uspjeh.

"Sve se gleda kroz trenutni uspjeh, dobro ostavljen dojam iza kojega uvijek ne ide dobar sadržaj, ni istina i briga za dobro svih. Što će biti poslije ne gleda se previše. Kao da nas zaskoče sebičnost, komotnost, svi govore o pravima, a rijetko se čuje riječ dužnost, odgovornost. Nude se neograničene slobode u kojima čovjek može biti što god poželi, ne osvrćući se na drugoga, ni na Božji naum s čovjekom. U tim varkama zemaljskog stradaju mladi, strada obitelj, strada čovjek", poručio je u svojoj propovjedi šibenski biskup Rogić.

VEZANA VIJEST Biskupi za Veliku Gospu poslali poruke o opstanku i obitelji

Kazao je i kako "sve što živimo, oko čega se brinemo, zbog čega strahujemo, sve svoje boli i neizvjesnosti, ali i sve svoje radosti, uspjehe, učinjeno dobro, svaku osobu i obitelj, zajednicu i cijeli narod, cijeli svijet, osvijetlimo tim Suncem, Kristom, vječnim životom".

"Sve poprima posve drugačije obrise, drugačije boje, drugačije se vidi i živi život, kad se promatra u toj perspektivi vječnosti", poručio je.

Obitelj, kazao je, predstavlja Božji plan s čovjekom stvorenim na sliku Božju. "U obitelji se rađa život, razvija i odgaja. Tu je prva škola čovječnosti, prvi uzori svake vrijednosti i vjere. Kroz obitelj otkrivamo radost života, učionicu ljubavi i sebedarja koji ostaju za cijeli život", naglasio je biskup Rogić.

Današnje vrijeme, ističe, rastače obitelj. Bilo da se radi o brzini života, novim tehnologijama koje otuđuju čovjeka ili pak o sustavnom ugrožavanju obitelji nametanjem nekih novih modela obitelji koje u Božjem planu ne možemo prepoznati – poručio je biskup Rogić okupljenim vjernicima u Vrpolju.

Misa pred mnoštvom okupljenih vjernika započela je procesijom sa čudotvornom Gospinom slikom u kojoj su sudjelovali predstavnici kulturno umjetničkih društava i marijanskih molitvenih udruga sa područja Šibenske biskupije.

N1 pratite putem aplikacija za Android | iPhone/iPad | Windows| i društvenih mreža Twitter |Facebook | Instagram.